“อุตุ” เตือนพายุ “โนรู” อ่อนกำลัง เตรียมรับมือฝนตกหนักทั่วไทย
“กรมอุตุนิยมวิทยา” เตือนพายุดีเปรสชั่น “โนรู” มีศูนย์กลางอยู่บริเวณจังหวัดชัยภูมิ ได้อ่อนกำลังลง เตรียมรับมือฝนตกหนักทั่วไทย คลื่นลมบริเวณทะเลอันดามันและอ่าวไทยมีกำลังค่อนข้างแรง เรือเล็กควรงดออกจากฝั่งจนถึงวันที่ 1 ต.ค.65
“กรมอุตุนิยมวิทยา” เตือนพายุดีเปรสชั่น “โนรู” มีศูนย์กลางอยู่บริเวณจังหวัดชัยภูมิ ได้อ่อนกำลังลง เตรียมรับมือฝนตกหนักทั่วไทย คลื่นลมบริเวณทะเลอันดามันและอ่าวไทยมีกำลังค่อนข้างแรง เรือเล็กควรงดออกจากฝั่งจนถึงวันที่ 1 ต.ค. 65
30 ก.ย. 2565

กรมอุตุนิยมวิทยา ออกประกาศฉบับสุดท้ายของสถานการณ์พายุ “โนรู” โดยระบุว่า เมื่อเวลา 19.00 น. ของวันที่ 29 ก.ย. 65 พายุดีเปรสชัน “โนรู” มีศูนย์กลางอยู่บริเวณอำเภอเมือง จังหวัดชัยภูมิ ได้อ่อนกำลังลงเป็นหย่อมความกดอากาศต่ำกำลังแรงแล้ว ประกอบกับมรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทยมีกำลังแรง ส่งผลทำให้ยังคงมีฝนตกหนักถึงหนักมากบางแห่ง บริเวณภาคเหนือ ภาคตะวันออกเฉียงเหนือ ภาคกลาง รวมทั้งกรุงเทพมหานครและปริมณฑล ภาคตะวันออก และภาคใต้
ดังนั้น ขอให้ประชาชนในบริเวณดังกล่าว ระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มต่อไปอีก 1 วัน
สำหรับจังหวัดที่คาดว่าจะมีฝนตกหนักบางแห่ง ในวันที่ 30 ก.ย. 65 มีดังนี้
ภาคเหนือ: จังหวัดแม่ฮ่องสอน เชียงใหม่ ลำพูน ลำปาง แพร่ อุตรดิตถ์ สุโขทัย ตาก กำแพงเพชร พิจิตร พิษณุโลก และเพชรบูรณ์
ภาคกลาง: จังหวัดนครสวรรค์ อุทัยธานี ชัยนาท กาญจนบุรี และราชบุรี
ภาคตะวันออก: จังหวัดระยอง จันทบุรี และตราด
ภาคใต้: จังหวัดระนอง พังงา ภูเก็ต และกระบี่
สำหรับคลื่นลมบริเวณทะเลอันดามันและอ่าวไทยมีกำลังค่อนข้างแรง โดยทะเลอันดามันและอ่าวไทยตอนบนมีคลื่นสูง 2-3 เมตร บริเวณที่มีฝนฟ้าคะนองคลื่นสูงมากกว่า 3 เมตร ส่วนอ่าวไทยตอนล่างทะเลมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ขอให้ชาวเรือเดินเรือด้วยความระมัดระวัง เรือเล็กบริเวณทะเลอันดามันและอ่าวไทยตอนบนควรงดออกจากฝั่งจนถึงวันที่ 1 ต.ค. 65